Kawża C-517/07

Afton Chemical Ltd

vs

The Commissioners for Her Majesty’s Revenue and Customs

(talba għal deċiżjoni preliminari mressqa mill-High Court of Justice (England & Wales), Chancery Division)

“Direttiva 92/81/KEE — Dazji tas-sisa fuq iż-żjut minerali — Artikolu 2(2) u (3) kif ukoll Artikolu 8(1)(a) — Direttiva 2003/96/KE — Tassazzjoni tal-prodotti ta’ enerġija u tal-elettriku — Artikolu 2(2) sa (4)(b) — Kamp ta’ applikazzjoni — Addittivi għal karburant li għandhom il-kwalità ta’ żjut minerali jew ta’ prodotti ta’ enerġija, iżda li ma jintużawx bħala karburant — Sistema nazzjonali ta’ tassazzjoni”

Sentenza tal-Qorti tal-Ġustizzja (It-Tielet Awla) tat-18 ta’ Diċembru 2008 I ‐ 10429

Sommarju tas-sentenza

Dispożizzjonijiet fiskali – Armonizzazzjoni tal-liġijiet – Strutturi tad-dazji tas-sisa fuq iż-żjut minerali – Direttiva 92/81 – Tassazzjoni tal-prodotti ta’ enerġija u tal-elettriku – Direttiva 2003/96 – Kamp ta’ applikazzjoni

(Direttivi tal-Kunsill 92/81, Artikoli 2(3) u 8(1), u 2003/96, Artikolu 2(3) u (4))

L-Artikoli 2(3) u 8(1) tad-Direttiva 92/81 dwar l-armonizzazzjoni tal-istrutturi tad-dazji tas-sisa fuq iż-żjut minerali, fir-rigward tal-perijodu sal-31 ta’ Diċembru 2003, u l-Artikolu 2(3) u (4) tad-Direttiva 2003/96 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku, fir-rigward tal-perijodu mill-1 ta’ Jannar sal-31 ta’ Ottubru 2004, għandhom jiġu interpretati fis-sens li addittivi għal karburant li għandhom il-kwalità ta’ “żjut minerali” fis-sens tal-Artikolu 2(1) tad-Direttiva 92/81 jew ta’ “prodotti ta’ enerġija” fis-sens tal-Artikolu 2(1) tad-Direttiva 2003/96, iżda li mhumiex intenzjonati għall-użu, għall-bejgħ jew użati bħala karburant, għandhom jiġu suġġetti għas-sistema ta’ tassazzjoni prevista mill-imsemmija direttivi.

Fil-fatt, bil-frażi “[m]inbarra dawn il-prodotti taxxabli kif imniżżla fil-paragrafu 1”, l-ewwel sentenza tal-ewwel subparagrafu tal-Artikolu 2(3) tad-Direttiva 92/81 u t-tieni subparagrafu tal-Artikolu 2(3) tad-Direttiva 2003/96 espressament jipprovdu l-inklużjoni, fil-kamp ta’ applikazzjoni tad-dispożizzjonijiet tagħhom, tal-prodotti kollha li huma intiżi għall-użu, għall-bejgħ, jew jintużaw bħala karburant, bħala addittiv jew sabiex iżidu l-volum finali tal-karburanti, inkluż il-prodotti li jikkostitwixxu “żjut minerali” jew “prodotti ta’ enerġija” fis-sens ta’ dawn id-direttivi.

Barra minn hekk, mill-istruttura ġenerali u mill-għan tad-Direttivi 92/81 u 2003/96, li huma intiżi li jistabbilixxu sistema ta’ tassazzjoni armonizzata taż-żjut minerali u prodotti ta’ enerġija, jirriżulta li l-leġiżlatur Komunitarju kellu l-intenzjoni li jassimila mal-karburanti l-addittivi miżjuda magħhom, tkun xi tkun in-natura tagħhom, u dan mill-fatt biss li huma miżjuda mal-imsemmija karburanti, sabiex jissuġġettahom għall-istess sistema ta’ tassazzjoni bħal dawn tal-aħħar. Konsegwentement, l-ewwel sentenza tal-ewwel subparagrafu tal-Artikolu 2(3) tad-Direttiva 92/81 u t-tieni subparagrafu tal-Artikolu 2(3) tad-Direttiva 2003/96 huma intiżi li jkopru kull prodott użat bħala addittiv, irrispettivament minn jekk jikkostitwixxix jew le “żejt minerali” jew “prodott ta’ enerġija” fis-sens ta’ dawn id-direttivi.

(ara l-punti 36, 38, 40, 42, 44 u d-dispożittiv)